ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (πέμπτο τμήμα)
της 10ης Ιουνίου 2004
Υπόθεση T-258/01
Pierre Eveillard
κατά
Επιτροπής των Ευρωπαϊκών Κοινοτήτων
«Υπάλληλοι – Πειθαρχικό καθεστώς – Τοποθέτηση σε χαμηλότερο κλιμάκιο – Άρθρα 11 και 14 του ΚΥΚ – Σύμβαση παροχής υπηρεσιών φυλάξεως των κτιρίων της Επιτροπής»
Πλήρες κείμενο στη γαλλική γλώσσα II - 0000
Αντικείμενο:         Προσφυγή με αντικείμενο αίτημα ακυρώσεως της αποφάσεως της Επιτροπής της 25ης Ιουνίου 2001 περί απορρίψεως της ενστάσεως του
προσφεύγοντος της 13ης Μαρτίου 2001, με την οποία αυτός αμφισβήτησε το κύρος της αποφάσεως που έλαβε η αρμόδια για τους διορισμούς
αρχή στις 19 Δεκεμβρίου 2000 να του επιβάλει την πειθαρχική ποινή της τοποθετήσεως σε χαμηλότερο κατά δύο θέσεις κλιμάκιο.
Απόφαση:         Η απόφαση της 19ης Δεκεμβρίου 2000, περί τοποθετήσεως του προσφεύγοντος σε χαμηλότερο κατά δύο θέσεις κλιμάκιο, ακυρώνεται.
Η Επιτροπή φέρει το σύνολο των δικαστικών εξόδων.
Περίληψη
1.     Υπάλληλοι – Προσφυγή – Προσφυγή κατά της απορριπτικής της ενστάσεως αποφάσεως – Παραδεκτό
(Κανονισμός Υπηρεσιακής Καταστάσεως των υπαλλήλων, άρθρα 90 και 91)
2.     Υπάλληλοι – Δικαιώματα και υποχρεώσεις – Πρόταση εκ μέρους κοινοτικού υπαλλήλου κατηγορίας B να προσληφθεί προσωπικό για την
άσκηση διοικητικών καθηκόντων στο πλαίσιο συμβάσεως παροχής υπηρεσιών φυλάξεως κτιρίων – Γενικευμένη πρακτική, την οποία ενθαρρύνει
η ιεραρχία και η οποία, αυτή καθαυτή, δεν έχει δόλιο χαρακτήρα – Παράβαση των κανόνων του ΚΥΚ – Δεν υφίσταται
(Κανονισμός Υπηρεσιακής Καταστάσεως των υπαλλήλων, άρθρο 11)
1.     Με την προσφυγή υπαλλήλου η οποία στρέφεται ουσιαστικώς κατά της ρητής ή σιωπηρής απορρίψεως προηγούμενης διοικητικής ενστάσεως
που ασκήθηκε βάσει του άρθρου 90, παράγραφος 2, του Κανονισμού Υπηρεσιακής Καταστάσεως των υπαλλήλων (ΚΥΚ) φέρεται ενώπιον
του Πρωτοδικείου η βλαπτική πράξη κατά της οποίας υποβλήθηκε η ένσταση.
(βλ. σκέψη 30)
Παραπομπή: ΔΕΚ, 17 Ιανουαρίου 1989, 293/87, Vainker κατά Κοινοβουλίου, Συλλογή 1987, σ. 23, σκέψη 8· ΠΕΚ, 10 Δεκεμβρίου 1992,
T-33/91, Williams κατά Ελεγκτικού Συνεδρίου, Συλλογή 1992, σ. II-2499, σκέψη 23· ΠΕΚ, 16 Οκτωβρίου 1996, T-36/94, Capitanio
κατά Επιτροπής, Συλλογή Υπ.Υπ. 1996, σ. I-A-449 και II‑1279, σκέψη 33
2.     Είναι αδικαιολόγητο να προσάπτεται σε υπάλληλο της κατηγορίας Β, του οποίου τα καθήκοντα, κατά το άρθρο 5, παράγραφος 1, του
ΚΥΚ, είναι καθήκοντα εφαρμογής και πλαισιώσεως, αλλά όχι διευθύνσεως, τα οποία αντιστοιχούν σε εκείνα που ανατίθενται στους
υπαλλήλους της κατηγορίας Α, ότι παρέβη τις υποχρεώσεις του που απορρέουν από τον ΚΥΚ απλώς και μόνον επειδή πρότεινε την
πρόσληψη ατόμων προς εκτέλεση διοικητικών καθηκόντων στις υπηρεσίες του σχετικού κοινοτικού οργάνου στο πλαίσιο εκτελέσεως
συμβάσεως παροχής υπηρεσιών φυλάξεως κτιρίων, ενώ η εν λόγω πρακτική ακολουθείτο από τις διάφορες υπηρεσίες της Επιτροπής,
ήταν γενικευμένη, προωθείτο από την ιεραρχία του κοινοτικού οργάνου και, αν και παράτυπη, δεν είχε, αυτή καθαυτή, δόλιο χαρακτήρα.
(βλ. σκέψη 47)